**קיבוץ כפר-מנחם**

**מידע בסיסי**

**כללי:**

קיבוץ בשפלת-יהודה, כ-9 ק"מ דרומה לגדרה; במקור של תנועת 'הקיבוץ הארצי – השומר הצעיר'. כיום בתנועה הקיבוצית המאוחדת (תק"מ).

**היסטוריה**:

* היישוב העברי הראשון שהוקם כאן על אדמות הקק"ל היה **מושב-עובדים** שנוסד ב-1935 ע"י קבוצת פועלים בשם **'ארגון מנחם'** (ע"ש מנחם אוסישקין) שהתארגנה ברחובות.
* הם התיישבו באתר המשחטה ואנטנת-הסלולר הקרובים לכביש הראשי צומת מסמיה - ירושלים.
* בפרוץ המאורעות ב-1936 ('המרד הערבי') נעזב המקום ונהרס בידי הערבים.
* ב-28 ביולי 1937 נוסד **מושב-העובדים** מחדש ע"י **'ארגון מנחם'** באותו המקום כישוב **'חומה ומגדל'**, אך לא החזיק מעמד והתפרק במהרה.
* ב-1939 החליפו המוסדות המיישבים את 'ארגון מנחם' בגרעין **'אמריקה-כרית'** – חברי תנועת 'השומר הצעיר' שביקשו להקים **קיבוץ** (חברי 'ארגון מנחם' שעזבו הקימו בהמשך את המושב כפר-וארבורג ליד באר-טוביה)
* חברי גרעין **כרית** (ראשי-תיבות: **כ**ת **ר**ווקים **י**היו **ת**מיד) הגיעו לא"י מפולין באפריל 1932, לכאורה כדי לצפות במשחקי ה'מכביה' השניה, ונשארו בארץ. תחנתם הראשונה היתה בקיבוץ מרחביה.
* באוקטובר 1932 הם עברו לעבוד בפתח-תקוה ונקלטו שם ע"י גרעין 'קיבוץ ליטא' (שהשלים לימים את קיבוץ בית-זרע).
* באפריל 1933 יצא גרעין 'כרית' לעצמאות ועבר למושבה 'הדר' שבשרון (מדרום לרמתיים, כיום בדרום 'הוד השרון'). שם שהו חבריו כשבע שנים. הבת הבכורה של הקיבוץ נולדה שם ב-1934 ועד למעבר לנקודת-הקבע בנגב נולדו עוד כעשרה ילדים.
* בנובמבר 1935 הגיע ארצה גרעין **'קיבוץ אמריקה' ב'** של השומר הצעיר, שהתאכסן זמנית בעין-שמר.
* באוקטובר 1936 התאחדו שני הגרעינים הללו. 'קיבוץ אמריקה ב' עבר ל'הדר' ומאז נודע הגרעין המאוחד בשם: **'אמריקה-כרית'**.
* ב-6 בדצמבר 1939, נר ראשון של חנוכה, עלו ראשוני גרעין 'אמריקה-כרית' לאדמות הקק"ל כאן והתיישבו **באתר ה'חומה ומגדל'** (הסמוך לכביש). הם החלו בעיבוד האדמות ובמקביל בבניין הבתים הראשונים על הגבעה הסמוכה – מקום הקיבוץ כיום.
* ב-1940 נסתיימה בניית שני הבתים הראשונים על הגבעה (הרפת הראשונה ובית-הילדים הראשון) והגרעין כולו עבר מ'הדר' לכאן, עם הילדים והפרות. בהזדמנות זו שונה שם הקיבוץ מ'אמריקה-כרית' ל**כפר-מנחם** (ע"ש מנחם אוסישקין), לפי הצעתה של ועדת-השמות של הקק"ל.
* בהיעדר כביש-גישה סבל הקיבוץ בשנים הראשונות מניתוק הדרכים בעונת הגשמים, עד שנסלל ב-1946 כביש-גישה מכביש מסמיה-ירושלים.
* הקיבוץ הוקם בלב אזור של כפרים ערבים: מסמיה במערב ואידניבה, א-טינה ותל א-סאפי במזרח. היחסים בין הקיבוץ לכפריים שסביבו היו בד"כ טובים, ולמרות גניבות חקלאיות מדי-פעם לא התפתחו תקריות קיצוניות. במהלך קרבות מלחמת-העצמאות ב-1948 ננטשו כל הכפרים הערבים ובאזור נשארה רק משפחת אל-עזי, שהיתה מלכתחילה בקשר חיובי עם הקיבוץ ושיתפה פעולה עם ההגנה וצה"ל. הקשר של הקיבוץ עם משפחה זו, שהתפתחה בינתיים לכפר גדול ממערב לו, נמשך עד היום.
* ביולי 1943 קלט כפר-מנחם כ'השלמה' את גרעין **'קיבוץ אלגביש'**, שרוב חבריו היו יוצאי 'השומר הצעיר' בגרמניה וגליציה (יקים). הצטרפותם נתנה תנופה גדולה להתפתחות הקיבוץ וביסוסו.
* ב-1946 קלט הקיבוץ את **חברת-הנוער הראשונה** שהופנתה אליו, ואחריה עוד כמה חברות-נוער. כמה מבוגרי חברות-הנוער הללו התקבלו לחברות בקיבוץ.
* ב-1948 קלט הקיבוץ את 'השלמת' **גרעין 'חרות'** (חלקם עברו כעבור כשנה לקיבוץ שער-הגולן). בנוסף לכל אלה קלט הקיבוץ במהלל השנים גם רווקים ומשפחות יחידות.
* אחרי מלחמת העצמאות **צורפו לקיבוץ כ-9,000 דונם אדמה חקלאית** מקרקעות הכפר הערבי הסמוך אידניבה, שניטש מתושביו והן הוכרזו כ'אדמות נפקדים'.
* **ענפי המשק העיקריים** היו בתחילה **בחקלאות**: רפת-חלב, לולי עופות לפיטום, עדר צאן (שנמכר אחרי כמה שנים), גידולי-שדה (תבואות, קטניות, כותנה), מספוא לצורכי הרפת ועוד.
* **תעשייה**: חברי ההשלמה הייקית הביאו אתם מחרטות, מכונות וידע בענף המתכת ויסדו את **מסגריית החוץ** של הקיבוץ, שייצרה עבור הזמנות מן החוץ. בתחילת שנות ה-60 הורחבה מסגריית-החוץ ל**'מפעל מתכת'**, שהועבר למקום חדש וגדול יותר ופועל בהצלחה עד היום. בסביבות שנת 2000 הוסיף הקיבוץ את **מפעל הפלסטיק 'מגלן',** העובד עם מכונות-הזרקה ומייצר בעיקר לצורכי מפעל המתכת, וגם למזמינים מן החוץ.
* **חינוך**:עד שנות ה-90 פעלו בקיבוץ מוסדות חינוך עבור ילדיו בכל הגילאים: מבית-התינוקות, דרך פעוטונים, גני-ילדים ועד בי"ס יסודי (עד כיתה ו'). גם ביה"ס התיכון האזורי (כיתות ז-י"ב) לילדי כל קיבוצי 'השומר-הצעיר' באזור, שכונה **המוסד החינוכי 'צפית'** (ע"ש תל-צפית שעל הגבעות ממזרח לקיבוץ, המזוהה כיום ע"י ארכיאולוגים כעיר הפלשתית גת) נבנה כאן, כולל בנייני פנימייה לשיכונם.
* עד שנות ה-70 נכנסו ילדי הקיבוץ בתחילת כיתה ו' באופן אוטומטי לתנועת הנוער **'השומר הצעיר'** והמשיכו בה עד סיום הלימודים בסוף כיתה י"ב. משנות ה-70 ואילך החברות בתנועת-הנוער היא וולונטרית, ובכל זאת רוב בני-הנוער חברים בה.
* **מעבר מלינה משותפת למשפחתית:** עד ראשית שנות ה-90 **לינת הילדים** בכל מדרג הגילאים היתה **שיתופית**, כלומר בנפרד מן ההורים ובמרוכז כל שכבה בבית-הילדים/נעורים שלה.
* כבר בשנות ה-70 החלו כמה הורים 'להצביע ברגליים' והלינו את התינוקות שנולדו להם בדירתם, בניגוד לאידיאולוגיה ולנורמות של הקיבוץ. באמצע שנות ה-80 עלתה דרישת חלק מן החברים לעבור ללינה משפחתית לדיון ציבורי. אחרי תקופה של ויכוח, שכנוע והצבעות אושר לבסוף המעבר, והוקמו ועדות לתכנונו וביצועו. אחרי הוספת חדרים בדירות-המגורים של המשפחות הוחל ביישום הלינה המשפחתית ב-1991/2.
* לבני-הנעורים מכיתה ט' ומעלה שמורה הזכות ללון בבתי-הנעורים שבמתחם ביה"ס התיכון האזורי שלושה ימים בשבוע.
* אחרי איחוד התנועות הקיבוציות השונות במסגרת התנועה הקיבוצית המאוחדת (תק"מ) הורחב בשנת **????** ביה"ס התיכון 'צפית' כדי לשמש **בי"ס תיכון אזורי** לכלל ישובי המועצה האזורית 'יואב'.
* בשנת 2010 **נבנה לצדו** ביה"ס היסודי האזורי **'האלה'** של המועצה האזורית 'יואב' (המכונה ע"ש נחל האלה הסמוך).
* מאז 'משבר הקיבוצים' באמצע שנות ה-80 החלו **תהליכי הפרטה** בקיבוץ כפר-מנחם, במטרה לייעל אותו כלכלית. ההפרטה הגיעה כיום לשלב המתקדם ביותר, עם **שכר דיפרנציאלי** לעובדים בתפקידים שונים, ועם **'שיוך דירות'** לחברים (ואם נפטרו – אז לילדיהם, אפילו אם עזבו את הקיבוץ!), היכולים לעשות בהם כמעט כרצונם, כולל להשכירם למי שאינם חברי הקיבוץ.
* במקביל התגוונו ענפי-התעסוקה של חברי הקיבוץ: רבים מהם עובדים **בתעסוקות חוץ** שונות ואחרים פתחו **עסקים בתחום הקיבוץ**.
* כמו כן החל הקיבוץ להשכיר דירות פנויות למי שרוצה, במעמד '**תושבות'** (מגורים ללא חברות או מועמדות לחברות, אך עם מחויבות לתורנויות מסוימות ותשלום לקיבוץ עבור חינוך הילדים ושירותים שונים כמו כביסה, ארוחות בחדר-האוכל ועוד).
* כמו כן החל הקיבוץ **להשכיר מבני-משק** לשימושם של יזמים מן החוץ, וכן **להחכיר חלקת קרקע גדולה** למפעל 'צינורות' מקבוצת פקר פלדה, שאינו בבעלות הקיבוץ.
* בשנות ה-60 מנתה אוכלוסיית כפר-מנחם כ-200 חברים וכ-50 ילדים. לפני תחילת האכלוס ב'שכונת-ההרחבה' ב-2007 היא מנתה כ-600 נפש.
* באמצע שנות ה-90 החלו דיונים בכפר-מנחם על תוכנית להוספת **שכונת-הרחבה** **'חיצונית'** - כלומר של משפחות מן החוץ שלא התנסו בחיי קיבוץ (משפחות אלה גם לא שואפות לכך, אלא לחיים בשכונה קהילתית איכותית ולחינוך האיכותי שנותן הקיבוץ). המטרה היתה לצרף ליישוב אוכלוסיה צעירה, למלא בילדים את מוסדות-החינוך בכל הגילאים, להפוך את ענפי-השרות ליותר רווחיים ולתת דחיפה לחיי החברה והתרבות. בניית הבתים בשכונה נעשתה על-ידי כל משפחה בנפרד בשיטת 'בנה-ביתך', כלומר לפי טעמה ולא בתכנון אחיד לכולם. החלטה חיובית נתקבלה ב-2002 והמשפחות הראשונות נכנסו לגור בה ב-2007.
* אכלוס 'שכונת-ההרחבה' הכפיל בתוך שנים ספורות את אוכלוסיית הישוב, הצעיר אותה וגיוון אותה.
* בעבר פעלו בתחום הקיבוץ שני מפעלים תרבותיים-חינוכיים חשובים: **מוזיאון השפלה** ובו תצוגת אוסף ארכיאולוגי, תצלומים ותערוכות אמנות, והפעלות לקבוצות של תלמידי בתי-ספר. המוזיאון נסגר ב-2010 ביוזמת הקיבוץ והמועצה האזורית 'יואב' כדי לצרף את המבנה שלו לביה"ס היסודי האזורי 'האלה'. לקראת חגיגות שנת ה-25 לקיבוץ בדצמבר 1964 נבנה ליד 'מוזיאון השפלה' **דגם בגודל מקורי של** **יישוב 'חומה ומגדל'** – כזה שבו החל הקיבוץ את דרכו. הוא שימש אתר תיירות חינוכי לקבוצות בתי-ספר ולציבור בכלל, אך בשל עלויות תחזוקה ותפעול גבוהות נסגר ב-2009, וב-2014 נהרס סופית ביוזמת הקיבוץ בשל סכנת התמוטטות.
* לפי פרסומי הלמ"ס, נתוני האוכלוסיה של כפר-מנחם לסוף דצמבר 2013: 1,242 תושבים (כולל ילדים וזמניים). קצב הגידול השנתי הממוצע: 2.4%.

**סיור לימודי בקיבוץ כפר-מנחם**

**שער הכניסה הראשית**:

* הקיבוץ הוא ישוב מתפתח. היו לפניו שני שערים קודמים, במיקומים שתאמו את גודל הקיבוץ בשלבים קודמים. השער הזה (השלישי במספר) נבנה באמצע שנות ה-80 לערך.
* שילוט שכונות, מוסדות, מפעלים ועסקים. מעיד על גידול בשטח הבנוי ובמספר המבנים והמוסדות; על כניסה לקיבוץ מדי יום של הרבה אנשים שאינם חברים ואינם מתגוררים בו; ועל רצון להסיט כמה שיותר מבקרים מהסתובבות באזור המגורים/חינוך/חברה.

**כביש השרות:**

* חוצה את הקיבוץ ומפריד בין אזורי המגורים/חינוך/חברה לבין האזור המשקי. מהווה עורק-גישה עיקרי מן החוץ אל בנייני הרפת, הלול, סדנאות-השרות, מפעלי-תעשיה, ואזור הפריקה והטעינה של המטבח ומחסני חדר-האוכל.
* במקור ניטעו לאורכו תמיד שדרות-עצים, המהוות ציון להפרדה וגם מחסום בפני מטרדי ריח, רעש, עשן, אבק ומראות לא אסטטיים הנוצרים באזור המשקי.
* אחד הדברים המעניינים: למרות שדרת העצים המלווה אותו לאורכו בד"כ לא היו מנצלים אותו לטיולי בילוי, אלא רק חוצים אותו בניצב בדרך לעבודה באזור המשקי וחזרה. סיבה אפשרית: היו דשאים גדולים ועצים רבים באזורי המגורים/חינוך/חברה.

תנועה לאורך כביש השרות:

משמאל, למטה: **לולי העופות לפיטום**:

* כפר-מנחם היה הראשון להכניס לארץ את ענף גידול העופות לפיטום. עד אז גידלו רק להטלה ושלחו לשחיטה רק תרנגולים ואת התרנגולות שהזדקנו ורמת-ההטלה שלהן פחתה.
* הביאו ביצים, ואח"כ גם אפרוחים של גזעים לפיטום מארה"ב, והקימו מערך שלם לריבויים וגידולם עד לשיווק לשוק (מדגרה, אפרוחיה, לול מטילות נבחרות, לולי-פיטום).

מימין לכביש, על מדרון הגבעה: **עמדת הפילבוקס:**

* עמדה מבוצרת על-קרקעית. ממש מתחתיה עמד בעבר **שער-הכניסה הראשי השני** של הקיבוץ והיא נועדה לאבטח אותו ולמנוע פריצה אל חצר הקיבוץ דרך הכביש.
* במקביל נבנו עוד שתי עמדות כאלה בשני כיוונים נוספים, גם שתיהן מעל כביש השרות. אחת מהן הוסרה כדי לפנות מקום לבניין מגורים והאחרת עומדת במקומה עד היום.

משמאל לכביש ובצמוד לו: **בניין המדגרה:**

חלק מענף גידול העופות לפיטום. נבנה בשנות ה-50. מעוטר בעיטור-קיר דקורטיבי מתאים.

בקטע הפנוי שאחרי המדגרה: מקומו (לשעבר) של **שער הכניסה הראשי הראשון:**

* בראש שני עמודי הבטון שהחזיקו אותו ניצבו פסלי-בטון של דמויות אדם בגודל טבעי – האחד מסקל אבנים מן השדה והשני זורע. מעשה ידי הפסל חבר הקיבוץ **????**.
* עם הרחבת שטח הקיבוץ והקמת השער השני (מתחת לעמדת הפילבוקס) במחצית השניה של שנות ה-40 נהרס השער הראשון.
* הפסלים נלקחו ע"י הפסל ונשמרו במשך שנים רבות בסדנת-הפיסול שלו, שנדדה מדי-פעם ממקום למקום.
* עם הקמת שחזור 'חומה ומגדל' בשנות ה-60 שוחזר לידו השער הראשון והפסלים הוצבו שוב בראש העמודים שלו. עם פירוק השחזור ב-2012 יזמו כמה מחברי הקיבוץ את העברתם אל פינה סמוכה לדשא הגדול שליד חדר-האוכל.

מימין לכביש: הקירות האחוריים של בנייני **שיכון א':**

* חמישה בנייני שיכוני-הוותיקים הראשונים. נבנו ב-1950 ואוכלסו ב-1951. 'דירות לוקסוס' של חדר וחצי וחדר שירותים ומקלחת בכל דירה. אך עדיין לא נכלל בהם מטבחון כלשהו.

בהמשך אחריהם: **'שיכוני העולים':**

* נבנו בסוף שנות ה-50 בכספי הסוכנות היהודית עבור קליטת עולים שהצטרפו לקיבוץ.

משמאל לכביש: בניין **הנגריה:**

* מן הבניינים הראשונים שנבנו בקיבוץ. הופעלה בידי נגרים חברי-הקיבוץ.
* בסביבות שנת 2000 הופסקה פעולתה והבניין נמסר בשכירות לאחד מחברי הקיבוץ, שמפעיל אותה מאז כעסק שלו. מייצר לפי הזמנה לחברי קיבוץ ולאנשים מן החוץ.
* חלק קטן של המבנה מושכר לחבר אחר של הקיבוץ (אהרן ברוידא), שתחביבו נגרות.

למטה מן הנגריה (ולא לגשת לשם): בניין **מסגרית-החוץ:**

* נבנה במפנה שנות ה-40/50 ביוזמת חברים מן ההשלמה הייקית 'קיבוץ אלגביש' שהביאו אתם מחרטות, מכונות וידע.
* ייצר בעיקר עבודות במחרטות ובהלחמה, כמו ארגזים למשאיות.
* בתחילת שנות ה-60 החליט הקיבוץ להרחיב את המסגריה ל**'מפעל מתכת'**, שנכנס לבניין ייעודי שנבנה עבורו במקום אחר. במקומו נכנס למבנה זה מפעל קרמיקה קטן. הוא נפתח מתוך ידיעה מראש שאין לו היתכנות כלכלית, במטרה לתת פתרון מכובד לתעסוקת וותיקי הקיבוץ שכבר לא יכלו לעבוד עבודה פיסית קשה בשדות.
* בפרוץ 'משבר הקיבוצים' בשנות ה-80 גבר השיקול הכלכלי ומפעל הקרמיקה נסגר. מאז משמשים הבניין ותנורי הצריפה לאמני קרמיקה מקומיים (הבולט שבהם: משה סעידי).

בהמשך הכביש, משמאל: **תחנת-הדלק:**

* מתקן חיוני להפעלת כל צי הרכב של הקיבוץ: משאיות, רכבים קטנים, טרקטורים ומכונות חקלאיות.
* במקור שרתה את רכבי הקיבוץ בלבד. מאז ההפרטה צורפה לרשת תחנות-הדלק **????** ובנוסף לרכבי הקיבוץ משרתת גם את המכוניות של תושבים מן החוץ ואחרים המזדמנים לקיבוץ.
* לידה היה בניין המוסך למכוניות, שכיום נותר ממנו רק משטח הבטון.

מאחורי תחנת-הדלק: בניין **החשמליה** (להציץ פנימה?)**:**

* נבנה בסוף שנות ה-40. הדלתות המקוריות, אך לא במקומן המקורי. מעל מיקומן הקודם היה ציור-קיר שכוסה בהמשך בטיח.
* הכיל שני גנרטורים לאספקת חשמל מקומית ומרחב לחומרים ולתיקון מכשירי חשמל. החשמלאים היו אחראים על כל רשת החשמל ועל כל המכונות והמכשירים החשמליים בקיבוץ.
* הגנראטורים הוצאו משם מזמן, אך הבניין ממשיך לשמש בתפקידו המקורי עד היום. מועסקים בענף 3-2 אנשים, מחברי הקיבוץ.

פניה מכביש השרות שמאלה: בניין **המוסך למכונות חקלאיות:**

* חלקו הקדמי נבנה גבוה כדי לאפשר כניסת קומביינים ומכונות גבוהות. כיום משמש למין מסגריה מאולתרת.
* חלקו המרכזי שימש מוסך כללי לתיקון טרקטורים ומכונות חקלאיות. כיום משמש למשרד מפעל המתכת ונוסף לו אולם חדש למשרד השיווק שלו.
* החלק האחורי היה מסגרית-הפנים של הקיבוץ. כיום מושכר ליזמים מן החוץ, אחד מהם חשמלאי-רכב.
* מאחור היתה צמודה לבניין סככת-הטרקטורים, בה החנו את הטרקטורים בסוף יום העבודה. כיום מושכרת ליזם מן החוץ, בעל עסק לחפירות אנכיות מתחת לכבישים.

ממול המוסך (וקצת הלאה): בנייני **'מפעל מתכת':**

* מפעל לייצור בכבישה חמה של מתכות אל-ברזליות (כמו אלומיניום, נחושת). אחד היחידים מסוגו בעולם. נפתח כאן בתחילת שנות ה-60. מייצר גם מוצרים בכרסום. בין השאר: ידיות למזמרות, **אחר????**. שיווק בארץ ובעיקר לייצוא.
* מימינו: בניין הרכבת המוצרים.

חוזרים לאחור וממשיכים בכביש מקביל לכביש-השרות, מתחתיו:

מימין, לצד כביש-השרות: **בית-הקרור:**

* מתחילת שנות ה-50. בקומת הקרקע היו מחסני המטבח וחדרי-קירור. בחזיתו הפונה לכביש היו ברזי מים קרים ומשם היו החברים לוקחים לחדר-האוכל ולדירות.
* עם סיום בניית המטבח החדש של חדר-האוכל בתחילת שנות ה-70 הפסיק לשמש לקירור. קומת הקרקע שמשה לחנות ה'כלבו' של הקיבוץ והקומה השניה למחסנים.
* מאמצע שנות ה-90 לערך משמש כפאב לחברי הקיבוץ והמגוררים בו (פאב אוסישקין).

מצד שמאל של הכביש המקביל: בניין קטן: **לול העופות הראשון:**

* אחד מששה שנבנו והאחרון שנותר. גידול בשיטת ה'משפחות'.
* בשנות ה-90 שופץ והוסב לארכיון של מפעל המתכת.

בהמשך מאחוריו: **חוות לולי-הרבייה:**

* חלק מענף גידול העופות לפיטום. כאן מגדלים מטילות מובחרות להטלת ביצים. את הביצים מעבירים למדגרה, וכשבוקעים מהן אפרוחים מעבירים אותם לאפרוחיה ואח"כ ללולי-הפיטום.

מימין לבנייני חוות לולי-הרביה: **שני מגדלי-סילו:**

* שימשו לאחסון של גרעיני תבואה שהובאו משדות הקיבוץ. כל סוג של גרעינים הועלה במעלית-סרט לתא משלו.
* הסילו הראשון שנבנה הוא הימני (עם בליטה ימינה בראשו), ב-1942. טיפוס ייחודי. נבנה רק עוד אחד כזה, בקיבוץ **????**.
* הסילו השני, השמאלי המשושה, נבנה בשנות ה-50. טיפוס שכיח מאד שנבנה בהרבה קיבוצים. בקומת הקרקע שלו היתה ה**'נוקטה'** – מחסן הנשק של הקיבוץ.

מאחורי בנייני הסילו: **מכון-התערובות:**

* ממגדלי הסילו היו מעבירים כמויות מדודות מכל סוג אל בור מכון-התערובות, שם היו מערבבים אותם וטוחנים במכונה ומכינים תערובות בהרכב מבוקש (להאבסת הפרות, הכבשים או העופות).
* ב-1968, כשעברו לעבוד עם מכון-התערובות האזורי, שימש תחילה כבית-קולנוע של הקיבוץ, ואח"כ מחסן לגרעיני כותנה.
* בסביבות שנת 2000 נכנס אליו **מפעל הפלסטיק 'מגלן',** העובד עם מכונות-הזרקה (אינג'קטורים) ומייצר בעיקר לצורכי מפעל המתכת, וגם למזמינים מן החוץ.

חוזרים אל כביש השרות וממשיכים בו:

מצד ימין ובצמוד לכביש אחרי בית-הקירור: בניין **המאפיה:**

* בקצהו האחורי בולט חדר התנור הבנוי מלבנים. מן הבניינים הראשונים.
* המאפיה נסגרה ב-1968 והקיבוץ החל לקנות לחם מן החוץ.
* מאז שימש סדנה לאחד מחברי הקיבוץ שפיסל בעץ. מזה כמה שנים עומד נטוש.

בהמשך הכביש, מימינו: **מכון הקיטור:**

* נבנה בסוף שנות ה-50. מספק עד היום קיטור למטבח חדר-האוכל ולמכבסה.

בהמשך, משמאל: **בית-הלבוש:**

* במקור עמד באתרו **בניין רפת א'** – הרפת הראשונה של הקיבוץ, שבניינה נסתיים בפברואר 1942 ואז הועברו אליה הפרות שרכש וגידל עוד במקומו הזמני ב'הדר' (בד"כ שני בנייני-הבטון הראשונים בקיבוץ היו בית-ילדים ורפת ראשונה!).
* בסוף שנות ה-50 הרסו את רפת א' כדי לפנות מקום להקמת 'בית-הלבוש'.
* בניין של שלוש קומות, שאליו הועברו במרוכז כל המוסדות העוסקים בלבוש והנעלה, ששכנו עד אז בצריפים ובנפרד זה מזה.
* בקומת הקרקע **המכבסה** (ועד היום). לצדה שכנה **הסנדלריה**, שייצרה נעלי עבודה ושבת וסנדלים לחברי הקיבוץ ולילדיו. עם המעבר ל'תקציב כולל' לחבר החלו החברים לרכוש בחוץ נעליים לפי טעמם ועבודת הסנדלריה דעכה, עד שנסגרה. (כיום מושכרים חדריה למשרדים של יזמים מן החוץ).
* בקומת-הביניים היו **מחסן הבגדים לחברים** ו**מחסן הבגדים לילדים**. אחרי הכביסה הועלו הבגדים לכאן לגיהוץ ולקיפול, ובגדיו של כל חבר הונחו בתא משלו. משם אסף כל חבר את הבגדים הנקיים שלו אל דירת-מגוריו, ובגדי הילדים הועברו אל בתי-הילדים ושם הונחו בתאו של כל ילד.
* בקומה העליונה שכנה **המתפרה**. בה תיקנו בגדים שנקרעו וגם תפרו את הבגדים לחברים, לחברות ולילדים: תחתונים וגופיות, חולצות, מכנסיים, שמלות, חצאיות וכו'. גם כלי-מיטה (סדינים, ציפות לשמיכות וציפיות לכריות). גם וילונות, מפות-שולחן ומגבות. הכל באריגים אחידים ובסגנון אחיד לכולם. עם המעבר ל'תקציב כולל' לחבר החלו החברים לקנות בחוץ בגדים לפי טעמם ועבודת המתפרה הלכה ודעכה, עד שנסגרה.
* קומות הביניים והעליונה מושכרות כיום למשרדים של יזמים מן החוץ.

בהמשך, מימין לכביש: **בניין המרפאות:**

* נבנה בשנות ה-60. עם קיר דקורטיבי מקרמיקה של משה סעידי.
* בקומת-הקרקע שכנה **מרפאת-השיניים** (רופא השיניים בא מן החוץ). לצדה **ה'כלבו'**. לפני כעשור הפסיקה מרפאת-השיניים לפעול. לפני כשבע שנים יזם אחד מחברי הקיבוץ להקים כאן את **'בית הסלוויץ'** (פולנית: בית הגרוטאות) ובו אוסף נוסטאלגי של חפצים מתקופת הבראשית של הקיבוץ והתקופות שלאחריה.
* בקומה העליונה שוכנת עד היום **המרפאה**. בתחילה היו האחיות מחברות הקיבוץ והרופא בא מן החוץ. כיום האחיות הן שכירות מן החוץ. הרופא הוא חוקר בכיר בביה"ח קפלן ומתגורר בקיבוץ. רוצה מאד להצטרף לשכונת ההרחבה 'הפנימית' שהקיבוץ החליט לבנות עכשיו, ובהמשך להתקבל לחברות בקיבוץ ב'עצמאות כלכלית'.

אחרי המרפאה: הקיר האחורי של בניין **חדרי-החולים:**

* נבנה בתחילת שנות ה-70. החדרים שימשו בתחילה כחדרי-בידוד לחולים במחלות מידבקות או הזקוקים להשגחה צמודה. אח"כ בית סיעודי לתשושים וסיעודיים מחברי הקיבוץ, ובמידה שיש מקום גם ללקוחות מן החוץ.

בכיכר פונים מכביש-השרות ימינה (מערבה) אל תוך אזור החברה:

אחרי כמה מטרים פונים ימינה לכיוון חדרי-החולים והמרפאה.

משמאל למדרכה: **הצריף השוודי:**

* באתרו המקורי. במקור בניין מגורים עם ארבע דירות-חדר, בלי מקלחת ושירותים (שהיו ציבוריים ועמדו במרחק מה מכאן).
* בהמשך שימש בזה אחר זה למטרות שונות, בין השאר: משרד ענף גד"ש; משרד המרפאה; חדרי פיסיותרפיה. כיום נטוש.

אחריו, עדיין בצד שמאל וממול למרפאה: **בניין המרפאה הישן:**

* נבנה ב-1942. כלל את המרפאה ודירה לרופא, וכן חדר **ה'נוקטה'** (מחסן הנשק) הראשון.
* כיום משמשים חלק מחדריו כחדרי-חולים וחלק אחר כדירות זעירות לאנשים המבקשים לגור בקרבה מיידית לקרוביהם המאושפזים בחדרי-החולים.

אחרי בניין המרפאה הישן פונים שמאלה ועולים עד: **מגדל המים:**

* נבנה ב-1946. בראשו בריכת המים שאליה מגיעים מים מקידוח שנעשה בקרבת הקיבוץ (כיום: מן המוביל הארצי). ממנה ירדו המים בכוח הכבידה אל כל בנייני הקיבוץ ומערכת ההשקיה של הדשאים והנוי.
* קומת-הביניים הוקדשה מראש למזכירות הקיבוץ (כיום שוכן בה מרכז התקשורת הפנימית שלו).
* קומת הקרקע שימשה לסידור-העבודה ולחלוקת העיתונים (כיום משרד האגודה המוניציפאלית, המשותפת לחברי הקיבוץ ולדיירי שכונת-ההרחבה).

משמאל למגדל-המים: בניין **חדר-הקריאה:**

* נבנה בתחילת שנות ה-50. במקור רק החלק המחופה ברעפים, וסביבו מרפסת. היה בו חדר-קריאה עם עיתונים וכתבי-עת שהחברים יכלו לעיין בהם כאן ולא להוציא אותם מכאן.
* עם חנוכת חדר-האוכל החדש בסוף שנות ה-60, שהכיל גם את 'המועדון לחבר', סגרו את המרפסת בקיר לבנים וצירפו אותה למבנה, שכונה מאז **בית הנכות** ושימש לתערוכות אמנות של חברי הקיבוץ ושל אמנים מן החוץ.
* כיום משמש מחסן של ענף השכרת הדירות של הקיבוץ.

**חדר-האוכל:**

* **ח"א הראשון** היה צריף עץ גדול שעמד לא רחוק מח"א הנוכחי. הצריף הכיל את המטבח, חדר-לחם ואת אולם האכילה והפעילות החברתית.
* **ח"א השני** נבנה ב-**????** והיה צריף גדול עוד יותר, שעמד על המשטח המרוצף של היום ועל חלק מן הדשא הצמוד לו.
* **ח"א הנוכחי** נבנה החל מ-1955. ב-1958 כבר אכלו בו, אבל המטבח נשאר בצריף ח"א השני עד תחילת שנות ה-70.
* מבט מאחור: מגרש גישה לרכב ורמפה אחורית לפריקת מצרכים למטבח. בקומת המטבח: חדר-הלחם (כיום סניף דואר); חדר-הפסנתר, עם חיבור לאולם האכילה (כיום חדר סידור הרכב).
* מבט מן הצד: במקור נבנה עם שלושה מרחבים: חדר-האכילה; חצר קטורה עם גג נפתח ל'מועדון לחבר'; המטבח. כשגדלה אוכלוסיית הקיבוץ כוסתה החצר הפנימית דרך קבע וצורפה לאולם האכילה.
* מבט מן החזית: עיטורי קרמיקה ומתכת; כניסה ראשית. מתנשא על סביבתו, במיוחד מכיוון 'העמק'. בחדר הכניסה לוח-המודעות. מתלים למעילים. להציץ לאולם האכילה. לדבר על שימושיו בעבר וכיום. **האם הוא מופרט כיום? מי מפעיל אותו? ובאיזה תנאים לחברי הקיבוץ?**

**'הדשא הגדול':**

* בשל הטופוגרפיה לא ניתן היה לפרוש אותו בחזית ח"א, כמקובל ברוב הקיבוצים, ולכן נשתל לצדו, בינו לבין מגדל-המים.
* במקור השתרע גם על משטח הגרנוליט ועל חלק משטח ח"א החדש, ועל שטח מגרש-החניה החדש שמשמאל. שימש לחגיגות הקהילה: ראש-השנה וסדר-הפסח, ולחגיגות החתונה של בני הקיבוץ. לבד מזה אינו אמור לשמש לכלום, במיוחד לא למשחקי כדור. המדרכות מקיפות אותו ולא מקובל לחצות אותו.

**עצי הפיקוס הוותיקים:**

* שניים שנשארו משדרה כפולה שחצתה את 'הדשא הגדול' (וזה חריג מן המודל המקובל!). השאר נעקרו בתהליך הבניה של ח"א החדש.
* מימין להם עמד בעבר עץ תות גדול. כשהחליטו לבנות את ח"א החדש נלחמו חלק מחברי הקיבוץ להשאירו במקומו. לבסוף הוחלט ברוב קולות לעקור אותו.

**מגרש-החניה החדש:**

* נבנה לפני כשנתיים, על חשבון חלק מן 'הדשא הגדול'.
* נבנה בהחלטת ועדת הבניין ומבלי לקיים קודם דיון על כך בקהילה.
* עבודות החפירה הפתיעו חלק מן החברים וקוממו אותם. כמה חברים מחו נמרצות ואפילו היה מי שהציב כסא והתיישב לפני השופלים.
* העבודה הופסקה וועדת הבניין התנצלה והסבירה שהמגרש יגזול רק חלק קטן מן הדשא. ההסבר נתקבל והקהילה השלימה עם השינוי.

**פסלי החלוצים העמלים:**

* בפינת הדשא הקרובה למגדל-המים. פסלי בטון בגודל טבעי של מסקל האבנים והזורע. מעשה ידי הפסל חבר הקיבוץ **????**.
* במקור ניצבו על עמודי הבטון משני צידי שער-הכניסה הראשון.
* עם הרחבת שטח הקיבוץ והקמת השער השני (מתחת לעמדת הפילבוקס), במחצית השניה של שנות ה-40, נהרס השער הראשון.
* הפסלים נלקחו ע"י הפסל ונשמרו במשך שנים רבות בסדנת-הפיסול שלו, שנדדה מדי-פעם ממקום למקום.
* בעת הקמת השחזור של 'חומה ומגדל' בשנות ה-60 הוחלט לשחזר לידו את השער הראשון והם הוצבו שוב בראש העמודים שלו.
* כשהרסו לפני כשנתיים את השחזור של 'חומה ומגדל' יזמו כמה מחברי הקיבוץ את העברתם אל פינה סמוכה לדשא הגדול שליד חדר-האוכל. הצעתם נתקבלה והם הוצבו כאן.

**אזור החינוך:**

מעבר למגרש-החניה החדש: **בית-הילדים הראשון.**

* נבנה עבור גילאי הגן.
* כשנסתיימה בנייתו בפברואר 1942 (ובמקביל בניית רפת א'), באו כל חברי הגרעין מ'הדר' להתגורר על הגבעה סביבו, עם הילדים ועם הפרות.
* משנות ה-60 ואילך הוסב לשמש כ**'מועדון לחבר'** ובו חדר-קריאה לעיתונם וכתבי-עת, חדר לקפה ובילוי רגוע וחדר להצגת תערוכות.

מעבר למדרכה בהמשך: **בית-הילדים השלישי:**

* נבנה ב-1946 עבור בוגרי הגן, גן-מעבר/כתה א'.
* בשנות ה-90 שוכן בו **מפעל מוגן** לקשישים ומוגבלים. מפעלים שונים מבחוץ העבירו לכאן חלקי-מוצרים ומוצרים והקשישים ביצעו עבודות הרכבה פשוטות ואריזת מוצרים לקראת שיווק. מראש לא היה כלכלי, אלא נועד להעסיק את הקשישים ולשפר את תדמיתם כאנשים מועילים עדיין לחברה.
* בסביבות 2005, כשהחל אכלוס שכונת-ההרחבה, גדל בבת-אחת מספר הילדים והבניין **הושב לתפקד כגן-ילדים**. כעבור עוד כשנתיים-שלוש נסתיימה בנייתם של גני-ילדים חדשים באזור ביה"ס היסודי והילדים הועברו לשם.
* כיום משמש הבניין ל**'מועדונית אחר-הצהריים'** לילדי ביה"ס של הקיבוץ, שבתום הלימודים בביה"ס באים הנה, ויכולים לישון או לנוח, או להכין שעורי-בית ולשחק בהשגחת וסיוע מדריכים, עד שעת הפיזור לבתי-המשפחות בסביבות 4:00 אחה"צ.

מעבר למדרכה ממולו: מבנה חדש של גן-ילדים.

מעבר למבנה הגן החדש, משמאל: **בית-הילדים השני**, המכונה: **בית-הכיתות:**

* נבנה ב-1944 עבור כיתות ההמשך של ביה"ס היסודי.
* ב-2010 עברו התלמידים אל ביה"ס היסודי האזורי 'האלה' שנבנה בצמוד לקיבוץ והבניין הוסב לשלוחה של **'בית הדר'** (הבית הסיעודי לחברים קשישים ותשושים).
* לאחרונה הושלם תהליך 'שיוך-הדירות' בכפר-מנחם, והבניין הזה שויך לשתי משפחות בקיבוץ, שרשאיות מעתה להחליט מה ייעשה בו. הן יכולות להשכיר אותו לקיבוץ כך שיוכל להמשיך בתפקידו הנוכחי; או לחלק אותו חלק כחלק ביניהן ולהסב אותו לדירות-מגורים או חללים להשכרה; או להרוס אותו לגמרי ולבנות בתי-מגורים במקומו. הכל בכפוף לחוקי הבנייה הארציים (לא לחרוג מאחוזי-הבנייה המותרים במגרש זה; לא לחרוג מקו-הבנייה הנוכחי וכו').

מימין לבית-הכיתות: מגרש-חניה ובצדו הימני שני **צריפוני הוובל:**

* עשרה כאלה נבנו משני צדי מגרש-החניה הנוכחי (שלא שימש אז לחניה), חמישה מכל צד. אחרים נבנו במקומות נוספים בשטח הקיבוץ.
* הם היו דירות-המגורים הראשונות בקיבוץ, שאליהן עברו מן האוהלים. לרוב נמסרו לזוגות נשואים ובעלי ילדים, שהיו הזכאים לדיור הראשונים.
* לא היו בהם בית-שימוש ומקלחת, ואפילו לא כיור וברז-מים. כשנחנך מגדל-המים הועבר צינור-מים אל ה'שכונה' וממנו סיעפו ברז ליד כל צריף וובל.

ברקע הרחוק שמעבר למגרש-החניה והשטח שמאחוריו רואים את עמדת הפילבוקס השניה שנותרה עדיין על מקומה.

**בית-הבנים:**

* נבנה ונחנך ב-1970. לזכרם של שני אחים בני הקיבוץ - יוחנן ועמרם בן-חורין' - שנפלו שניהם ב'מלחמת ששת הימים' (יוני 1967), באותו היום, אף כי במקומות שונים.
* קודם לבנייתו היה ויכוח בין החברים אם להקימו כאן, בנפרד, כמוסד העומד בפני עצמו, או לחלופין להקימו בתחומי המוסד החינוכי 'צפית' כמרכז-מוסיקה ואמנויות שישמש לתלמידי ביה"ס התיכון ולאחרים, ויוחזק ויופעל ע"י המוסד החינוכי. לבסוף הוחלט להקימו כאן.
* הוקם כאולם לקונצרטים, הצגות תיאטרון ומופעים אחרים לאוכלוסיית הקיבוץ, אך בפועל נפתח בפני כל תושבי האזור ואורחיהם.
* לצד האולם הגדול מכיל גם חדר-זיכרון לאחים שנפלו ולכל חללי מערכות ישראל מחברי הקיבוץ; חדרי-הלבשה ועוד.
* ברחבה שלפניו מקיימת קהילת הקיבוץ מדי שנה את טקס יום הזיכרון לחללי צה"ל ומערכות ישראל.
* כעבור כמה שנים נתברר שההחלטה להקימו כמוסד נפרד לעצמו היתה שגויה, שכן הוצאות תפעולו ואחזקתו גבוהות בהרבה מן הצפוי.
* כיום נמסר תפעולו ליזם מן החוץ (אדם דתי), המקנה לו גם זכות להשתמש בחצר שלמרגלותיו כגן-אירועים לבר-מצוות, חתונות וכו'.

**אזור בנייני-המגורים:**

באופן כללי, מסיבות טופוגרפיות והיסטוריות אזורי-המגורים בכפר-מנחם אינם נמצאים ברצף קרקעי אלא מפוזרים במקומות שונים בתחומו. הבנייה למגורים התרכזה בתחילה על השלוחה הדרומית של ה'קרואסון' והקיפה סביב את הקצה המערבי שלה בצורת פרסת-סוס, היתה מכונה בפי וותיקי-הקיבוץ בכינוי: ה'פרסה'.

עד עכשיו ראינו בנייני שיכון א' ולאחריהם בנייני 'שיכון-העולים' שנבנו מעל לכביש-השרות, ואת שני 'צריפי הוובל' שנותרו לצד מגרש-החניה שליד בית-הכיתות. כל אלה שייכים ל'פרסה'.

חוזרים לאחור ועוברים על פני ח"א וממשיכים צפונה, אל הזרוע השניה של גבעת הקיבוץ, עד מקבץ **בתי-רכטר:**

* נבנו בסוף שנות ה-40. תוכננו ע"י האדריכל אלחנן רכטר ומכונים על שמו. היו עשרה כאלה וכיום נותרו שלושה.
* מבנה ייחודי של בניין-מגורים קיבוצי: בעוד שחזית שתי הדירות הפנימיות פנתה מזרחה, חזית שתי הדירות החיצוניות פנתה מערבה. המטרה: להגביר את אינטימיות של משפחות הדיירים.
* כדי לשמור על האחידות, גם בבתים אלה לא היו חלונות בקירות הצדדיים של הדירות החיצוניות.
* לא היו שירותים ומקלחת בדירות שבבתי רכטר. למטרות אלה נבנה בניין שירותים ומקלחות ציבוריים ליד ה'שכונה' הזאת.
* הבניין הזה עבר הרבה שינויים ולא נראה כלל כמו שהיה במקור.
* במקום שבעת 'בתי-רכטר' שנהרסו נבנו שיכוני-וותיקים חדשים.

בהמשך המדרכה אחריו, ובמדרון הגבעה: בניין **שירותים ומקלחת ציבוריים:**

* נבנה ביחד עם 'בתי-רכטר' בסוף שנות ה-40, עבור תושבי השכונה והסביבה.

חוזרים קצת לאחור בדרך שהגענו, עד התצפית שמתחת לח"א לכיוון **'העמק':**

* כאן מתבהר היטב המבנה הטפוגרפי של ה גבעה עליה יושב קיבוץ כפר-מנחם, שצורתה דמויית 'קרואסון'.
* חדר-האוכל בנוי באמצע הרכס הגבוה של הגבעה ובהמשכו יורדות שתי שלוחות מערבה, וביניהן ה'עמק'.
* בהתחלה נבנו כל בנייני הקבע של הקיבוץ על השלוחה הדרומית לח"א (הנמצאת משמאלנו כשמסתכלים ל'עמק'). רק בסוף שנות ה-40 החלו לבנות גם צפונה מח"א ולבסוף גלשו משם לאורך השלוחה הצפונית.

מתחתינו: ה**אמפיתיאטרון**, או ה**'אמפי':**

* נבנה בתחילת שנות ה-60. צעירי הקיבוץ הרסו את בניין ביה"ס המנדטורי של הכפר הסמוך תל א-סאפי, שניטש מתושביו במלחמת העצמאות, והביאו את אבניו הנה.
* לקראת חג ה-25 לייסוד הקיבוץ, ב-1964, רוצפה הבמה שבחזית המושבים ונבנה חדרון למכונת-הסרטה. בעונת הקיץ נמתח מסך גדול בחזית הבמה ועליו הוקרן הסרט השבועי.
* הדרך הסלולה באספלט היורדת מכיוון ח"א לאורך השלוחה הצפונית נסללה לראשונה ב-1945 ע"י חיילי הצבא הבריטי, ובאופן ספציפי יחידה של חיילים אוסטרלים, שהצבא החליט למקם אותה בתחתית 'העמק'. הדרך הסלולה מכביש מסמיה-ירושלים אל הקיבוץ הגיעה, כזכור, אל 'השער הראשון' (שעל עמודיו הוצבו פסלי-הבטון), והחיילים החליטו להוסיף לה קטע שיאפשר להם לנסוע בכלי-רכב ממנו ועד למחנה שהקימו.
* לאורכו של הכביש הזה עמדו בשנים הראשונות עוד כמה **'צריפי וובל'**.
* בתחתית 'העמק' עמדו אוהלים שבהם שכנו חברי ותושבי הקיבוץ עד שנבנו עבורם צריפי-מגורים.
* בתחתית העמק, משמאל: שלושה בנייני שיכון ותיקים. נבנו בסביבות 1964-1963. נתגלו כבעייתיים למגורים בשל חסימת הרוח ע"י הגבעה המתנשאת מעליהם וחום רב בקיץ.

תנועה חזרה על-פני ח"א דרומה, וירידה בדרך סלולה באספלט במורד השלוחה הדרומית. אזור המגורים של 'הפרסה'.

* משמאל (דרום) לדרך: **בניין בית-ילדים לשעבר**. בחדר בקומת-הקרקע היה בעבר **מחסן-הנשק** של הקיבוץ, והוכן גם **'סליק'** (שלא היגע מעולם לשימוש). לשים לב: הצמידו את מחסן הנשק והתחמושת לבית-ילדים!
* בהמשך המורד, מימין: **בית-המגורים הראשון** (שאינו צריף): ארבע דירות-חדר. בלי מקלחת ושרותים (שהיו בבניין משותף במרחק מה מכאן).
* בהמשך הדרך למטה, מימין: **עוד בתי מגורים ישנים**. כיום מתגוררים בהם פיליפינים שסועדים קשישים ונכים מחברי הקיבוץ.
* **בצריפי-המגורים הישנים** שבהמשך התגוררו עד לפני זמן קצר פועלים חקלאיים שכירים תאילנדים. מעין 'שכונת תאילנדים ופיליפינים'. כיום מספרם פחת מאד ונותרו בודדים בלבד.

בהמשך הדרך מתעקלת דרומה ומגיעים מצד דרום (ימין) אל **בתי-הקומותיים:**

* בסוף שנות ה60 הגיע תורם של ראשוני דור הבנים של הקיבוץ לעבור ל'שיכון וותיקים', והוחלט לבנות עבורם בתי-קומותיים.
* היתרון הגדול: ציפוף המגורים והאטת התפרסות שכונות המגורים למרחק גדול מדי מחדר-האוכל ואזור מוסדות-השרות והחברה.
* החסרונות: אנשי הקומה העליונה מנותקים מגינה (אף אם הוקצו עבורם חלקות לגינות); הבניינים קרובים מדי זה לזה והנעשה בחדרי דירות שבבניין אחד נצפה מחלונות הדירות שבבניין שלצדו. פגיעה באינטימיות.
* היו בקיבוץ שהזהירו שהן הבנייה בקומותיים, הן צפיפות הבנייה והן האתר הספציפי שהוקצה לה אינם ראויים וייצרו בעיות. אך דווקא רוב ה'צעירים' תמכו בתוכנית זו.
* תוך זמן קצר נתבררו החסרונות ורוב המתאכסנים נלחמו לעבור לבתי-מגורים אחרים שנבנו במקומות אחרים בקיבוץ בשנים הבאות. מאז היתה תחלופת הדיירים בבתי-הקומותיים גבוהה.
* כיום רוב הדירות בבתים אלה משויכות לחברים או לבני-חברים שעזבו את הקיבוץ (לפי 'היום הקובע'), והם משכירים אותן למי שהם רוצים. לקיבוץ זכות להתערב ולמנוע כניסת אנשים שיש להם רקע פלילי או בעייתי, אך בפועל הפיקוח כמעט לא קיים. רוב השוכרים הם מן החוץ ואינם חברי קיבוץ או בני קיבוץ. אוכלוסיה זרה בלב הקיבוץ.

חוזרים קצת ויורדים למטה אל מרגלות הגבעה, אל **בתי-הנעורים:**

* נבנו בשנות ה-80 כחדרי-מגורים לבנים בגיל ביה"ס התיכון (ז-י"ב).
* מאז שהקיבוץ עבר ללינה משפחתית הוסבו למגורי בני קיבוץ במהלך השרות הצבאי ולבנים שחזרו מן הצבא.

יורדים בין 'בתי-הנעורים' למישור, עד קרית **בית-הספר היסודי האזורי 'אלה':**

* מסיבות כלכליות ואחרות הוחלט בסוף שנות ה-90 לאחד את בתי-הספר היסודיים שבישובי המועצה האזורית 'יואב' לבית-ספר יסודי אזורי אחד.
* ביוזמת הקיבוץ והמועצה האזורית הופסקה פעולתו של 'מוזיאון השפלה' והבניין הוסב לכיתות-לימוד.
* לידו נבנה מכלול של כיתות לימוד, מעבדות, ספריה, חדרי-מינהלה ועוד לבית-הספר (המכלול הלבן). האדריכל: **????**. ביה"ס קיבל את השם 'האלה' – על שם נחל האלה הנמצא בסמוך.
* משמאל (דרום) למכלול ביה"ס 'האלה': 'התחנה המרכזית' של ביה"ס, שאליה באים האוטובוסים המסיעים את התלמידים מיישוביהם לכאן ובחזרה.

ממול למגרש האוטובוסים של ביה"ס היסודי 'האלה': ה'התחנה המרכזית' של **ביה"ס התיכון האזורי 'צפית':**

* כשהגיעו ילדי כפר-מנחם הראשונים לגיל התיכון נפתח עבורם 'מוסד חינוכי' במתכונת המקובלת בקיבוצי 'השומר הצעיר'. כיתות ז-י"ב. מתחם נפרד משטח הקיבוץ, אף כי צמוד אליו.
* המטרה: לאפשר לבני הנעורים 'להתאמן' בחיים עצמאיים בשיטת הקיבוץ, אמנם תחת פיקוח והכוונה של צוות חינוכי של מבוגרים.
* מכיל בתים כוללים ל'קבוצות' לפי שכבות-הגיל, שבהם אולם כיתה, אגף שרותים ומקלחות ושורת חדרים ללינה. במרכז 'המוסד החינוכי' עומד בניין חדר-האוכל והמטבח, שתפקידיו דומים לאלה של ח"א של המבוגרים. פיזור הבניינים, הנוי והגינון דומים מאד לאלה של הקיבוץ.
* הן בתוך ה'קבוצות' והן במליאת תלמידי ביה"ס מתקיימים דיונים בסוגיות שונות ומתקבלות החלטות בהצבעה דמוקרטית.
* אחרי שעות הלימודים חייבים התלמידים בשעות-עבודה אחדות בענפי המשק והשירותים של הקיבוץ (3-1 שעות ביום, לפי הגיל). סידור-העבודה מציב אותם לעבוד ברפת, לול, ענפי שדה ומטע, במפעלי-החרושת, בחדר-האוכל, בגינון ונוי, והבנות גם בטיפול בילדים בגילאים שונים. העבודה נעשית תמיד תחת פיקוח של מבוגר ובהדרכתו. כך נחשפים הצעירים לעבודה בענפי המשק השונים, רוכשים מיומנויות בעבודות מגוונות, מסתגלים לעבודת-צוות ולומדים לקחת אחריות לביצוע עבודות בצורה טובה.
* אחרי שעות-העבודה במשק חוזרים הצעירים אל 'המוסד החינוכי' להכין שעורי-בית, לאכול ארוחת-ערב ולהשתתף בפעילויות חברתיות ותרבותיות. יש המון חוגים (מקהלה, תנועה, ספורט, אמנות, וכו'); פעילויות סביב נושאים שונים (חגים, אביב, ערבי-שירה, ערבי-ריקודים, הופעות אמנים, סרטים ועוד); פעולות של תנועת-הנוער (דיונים בנושאים עקרוניים, לימודי שדה והישרדות (צופיות), טיולים והכרת הטבע, ניווט וכו').
* עד סוף שנות ה-60 לא קיימו בחינות-בגרות ממשלתיות בקיבוצים ובני-הקיבוצים נתקבלו למכללות ואוניברסיטאות בלא תעודת-בגרות, מתוך אמון בחינוך הקיבוצי המצוין. בסוף שנות ה-60 החלו המוסדות האקדמיים לדרוש תעודת-בגרות גם מבני הקיבוצים.
* בתחילה הוקדשו רק כמה חודשים בסוף י"ב להכנה לבגרות, ובהמשך הוקדשו לכך כל שנת הי"ב ולבסוף גם שנתיים ויותר, בדומה לעיר. לימודים אלה 'השתלטו' על הרבה שעות שהוקדשו קודם ללימודים בתחומים מגוונים, וגם המירו את שיטות-ההוראה וגישות-החינוך המתונות והאינטגרטיביות (שיטת הנושאים; העדפת הצד החברתי על פני תחרותיות) בשיטות וגישות דומות יותר ויותר לאלה שבעיר.
* עם איחוד תנועת הקיבוץ הארצי' עם תנועת התק"מ הוחלט באמצע שנות ה-80 **????** להגדיל את 'המוסד החינוכי' צפית ולהפוך אותו לביה"ס התיכון האזורי של המועצה האזורית יואב. הופסקה המתכונת של 'מוסד חינוכי' ברוח הקיבוץ הארצי ואומצו גישות ושיטות יותר כלליים. אוכלוסיית התלמידים גדלה מאד והתגוונה. פותחו מגמות-לימוד בכיוונים שונים. חלק גדול של המורים והמחנכים כיום אינם מחברי הקיבוצים ואפילו לא מבוגריהם.

מאחורי ביה"ס התיכון האזורי: **אולם הכדורסל:**

* נבנה בשנת **????** בתרומת משפחה של קרובי אחד מחברי הקיבוץ.
* ככל הנראה מסיבות תקציביות נבנה לפעילות ספורטיבית בלבד (כדורסל, כדורעף) ולא לצפיה בתחרויות, ולא נבנו לו יציעים למושב צופים.
* מתחתיו מגרש-החניה לבאים אל בית-הבנים.

חוזרים מעט לאחור ועולים בדרך סלולה באספלט, עד **בית-הקברות:**

* בניגוד למקובל, תוכנן מראש בתוך שטח הקיבוץ ובצמוד לו! המחשבה היתה שאינו מקום מדכא אלא מקום למחשבה על מי שהלך ואפילו למצב רוח שמח.
* עצי ברוש. המצבות באופי אחיד ובכיתוב מינימלי. אין הרבה מקום להבעה אישית. בשנים האחרונות משתנה מעט המגמה.
* מנגד לביה"ק: **אנדרטה לקרובי חברי הקיבוץ שנספו בשואה**. היא והרחבה שלפניה נבנו בשנת **????**. ברחבה זו ולפני האנדרטה מתקיים מדי שנה טקס הזיכרון לשואה ולגבורה.

מאחורי ביה"ק: המגרש שעליו עמד עד לפני שנים ספורות **'שיחזור חומה ומגדל':**

* בגודל טבעי. נבנה לקראת חגיגת שנת ה-25 לכפר-מנחם, ב-1969.
* נבנה בצמוד ל'מוזיאון השפלה' ובמגמה שצוות המוזיאון ישלב אותו בהדרכות לכיתות בית-ספר ומבקרים אחרים.
* עם עבור הזמן גדלו מאד ההוצאות לתחזוקת הדגם ובעמידה בתקנות הבטיחות הנדרשות הוא נסגר למבקרים והוזנח. לפני כשנתיים הוסר לגמרי.

מימין (צפון) למגרש הדגם: בניין **'מוזיאון השפלה'** לשעבר:

* הוקם בשנות ה-70, ביוזמת חבר קיבוץ מן ההשלמה הייקית ומורה להיסטוריה – משה ישראל. הוא היה 'המשוגע לדבר' בענייני ההיסטוריה של הקיבוץ וסביבתו ואף במשך שנים פריטים ארכיאולוגיים רבים מן האזור, ודברים נוספים.
* היו בו תצוגת עתיקות, צומח וחי של האזור, דגמים שונים, צילומים ומסמכים, תערוכות קבועות ומתחלפות של אמנות (ציור ופיסול) וכן פסלים של אמני האזור שהוצבו בשטח הפתוח שסביבו. הגיעו אליו קבוצות בי"ס ומבקרים שונים וקיבלו בו הדרכות ופעילויות שונות.
* המוזיאון זכה להכרת אגף המוזיאונים במשרד החינוך, שגם תמך בו בקצבה שנתית קטנה.
* לפני 7-6 שנים נסגר ביוזמת המועצה האזורית והקיבוץ על-מנת לצרף את הבניין לביה"ס היסודי האזורי 'האלה'.

**שכונת ההרחבה:**

* תהליך הדיון בהצעה להקים שכונת הרחבה החל בסביבות שנת 2000.
* הסיבות: אוכלוסיית הקיבוץ הלכה והזדקנה ורק מעטים מבני הקיבוץ חזרו לחיות בו; מוסדות-החינוך התרוקנו מילדים ומימון משרד החינוך למורים פחת ביחס לחלקיות מילוי הכיתות; מספר המשתתפים בפעילויות חברתיות ותרבותיות פחת מאד ועלויות המימון שלהם עלו באופן יחסי.
* המטרות: להכניס דם חדש לקהילה, של משפחות צעירות; למלא את בתי-הילדים, הגנים וביה"ס היסודי; להביא קהל נוסף וצעיר לפעילויות התרבותיות והחברתיות, שגם יקל על מימונן; באותה הזדמנות: 'לגזור קופון' מעליית הערך הנגזרת מהמרת אדמות חקלאיות למגרשי-בניין.
* כפר-מנחם היה מן הראשונים לאשר ולבנות שכונת-הרחבה בצמוד לו. הוחלט על הקמת 'הרחבה חיצונית' – כלומר להתיישבות משפחות שמקורן אינו דווקא בקיבוץ.
* המתיישבים שאושרו מימנו מאמצעיהם את רכישת המגרשים ואת עלויות הבנייה.
* שיטת 'בנה ביתך בעצמך' – כלומר לא בנייה מראש ע"י הקיבוץ בדגמים מסוימים שהמתיישבים בוחרים מביניהם, אלא כל משפחה בונה לפי טעמה ויכולתה והמגבלות היחידות הן חוקי הבנייה הכלליים של המדינה.
* הקיבוץ הקים 'וועדת קליטה' לשכונת ההרחבה, שבסמכותה לבדוק את התאמת הפונים לחיים בצמוד לקיבוץ ובתיאום ושותפות אתו. הפונים עברו ראיונות ומבחנים שונים, חוייבו לחשוף את מקורות המימון שלהם, ועברו גם בדיקה גרפולוגית.
* סיום בניית הבתים הראשונים ותחילת האכלוס: 2005.
* לפי חוקי שכונות ההרחבה חובה לאחד את ניהול השירותים המוניציפאליים ליישוב כולו, כשלחברי ההרחבה מעמד שווה לזה של חברי הקיבוץ. שירותים אלה כוללים פינוי אשפה, סניטציה, תחזוקת רשת אספקת המים ומערכת הביוב, גינון ונוי, סלילת מדרכות ודרכים, חינוך בכל הגילאים, ושרותי תרבות ופנאי.
* למטרה זו הוקמה המנהלה המוניציפאלית, שבה יושבים נציגי הקיבוץ ונציגי שכונת ההרחבה. מועצה זו מקבלת תקציבים מן המועצה האזורית (שגובה את מס הארנונה מן המגרשים והנכסים) וקובעת את מדיניות השירותים והפיתוח.
* למרות שהמתיישבים הודיעו מראש שהם רוצים בשיטת החינוך הקיבוצית ויכבדו את אורח-החיים של קיבוץ כפר-מנחם, במהלך הזמן הם החלו לערער על דברים שונים בשיטת החינוך; על הקצאת משאבים לא הוגנת, לדעתם, שמפלה אותם בהשוואה לחברי הקיבוץ; והעלו יוזמות למוסדות ודברים שלא היו מקובלים בקיבוץ, כמו הקמת בית-כנסת. הוקמה ועדת-בוררות לטיפול בבעיות כאלה ורובן (במיוחד בענייני כספים וחינוך) בא על פתרונן ברוח טובה.
* כיום יש לא מעטים בקיבוץ המתחרטים לא על עצם הקמת שכונת ההרחבה, אלא בעיקר על היקפה המוגזם, לדעתם: שכונת ההרחבה פותחה לקליטת 150 משפחות בעוד שבקיבוץ היה המספר קטן מזה. בתוצאה מכך יש לתושבי ההרחבה משקל גדול מדי, לדעתם, במועצה המוניציפאלית ובכלל.
* אך למרות החיכוכים, ניכרת תרומה חשובה להתפתחות היישוב. בתי-החינוך התמלאו; תושבי ההרחבה משתתפים ברצון ברוב הפעילויות החברתיות והתרבותיות. לאחר היסוסים מסוימים החלו רבים מהם אפילו לשלוח את ילדיהם לפעולות תנועת 'השומר הצעיר' הפועלת בקיבוץ.

**חסר עדיין במסלול הסיור, ורצוי להוסיף במקום מתאים:**

**המעבר ללינה משפחתית:**

* החל משנות ה-70 היו כמה 'דיסידנטים'.
* הדיון הציבורי הגלוי החל בסביבות תחילת שנות ה-80.
* אחרי שהושג רוב לתכנית והוחלט לעבור מלינה משותפת למשפחתית הוקמו וועדות לתכנון המבצע.
* היה צריך לתכנן את הוספת חדרי-השנה לילדים בדירות-ההורים. נקבע (בכל התנועה הקיבוצית) שמוסיפים חדר לכל שני ילדים.
* הפתרונות להוספת החדרים מגוונים. בכפר-מנחם נעשה הדבר בעיקר ע"י צירוף דירות שכנות הנמצאות בבניין מגורים אחד. בשיטה זו הוצאות הבנייה והשיפוצים הן קטנות יחסית והפגיעה בנוף מינימאלית. **[האם ניתן לבקר בדירה מצורפת כזאת? האם יש דוגמאות לצירוף חדרים ע"י הצמדה מבחוץ?]**.